Viimselt võib öelda, et kogu Lutheri õpetuse tuumaks, selle vabastavaks sõnumiks ka tänapäeval, oli Jumala jumalaksolemine. Kui ta otsis armulist Jumalat, st õndsuskindlust, siis jõudis ta järelduseni, et selle saab talle tagada vaid tõeline Jumal ise. Jumal, kes ei sõltu oma otsustes inimlikest võimetest ja saavutustest, vaid langetab neid lähtudes üksnes oma armastusest maailma vastu: Sest nõnda on Jumal maailma armastanud, et ta oma ainusündinud Poja on andnud, et ükski, kes temasse usub, ei hukkuks, vaid et tal oleks igavene elu (Jh 3,16). Seetõttu kuulub kogu au Jumalale  soli Deo gloria.